
Tokaj-Hegyaljáról származó Botrytis cinerea izolátumok molekuláris jellemzése

Tokaj-Hegyalján az aszúsodás egy technológiai követelmény, amely biológiai alapokon nyugszik. A termésalakulása a túléréssel ellentétben nem csak az évszakváltozásoknak köszönhető, hanem a B. cinerea gombafajnak is. Az aszúsodott szemekből készült borokban érzékszervi átalakulások is lezajlanak, köszönhetően a kialakuló másodlagos metabolitoknak, hiszen a folyamat – amelyet nemesrothadásnak nevezünk – a szemek fejlődésének és anyagcseréjének figyelemreméltó átírását végzi. A gomba extracelluláris enzimek segítségével bontja meg a sértetlen bogyóhéjat, majd alatta micélium formájában terjedni kezd, átszúrva a kutikulát. A legfrissebb kutatások kimutatták, hogy a B. cinerea egy fajkomplexet alkot, ami különböző genetikai csoportokat tartalmaz, ezek az évszaktól, a szövettől és a gazdanövény preferenciájától függően változhatnak. A kórokozó tenyészthető táptalajon, de a táptalajtól és a gazdanövénytől függően eltérő tenyészbélyegeket mutat. Kezdetben a kórokozó micéliuma színtelen, majd szürkésbarna színű lesz. A tenyészetben megfigyelhetőek a fekete színű szkleróciumok, amelyek változatos alakúak, méretűek, illetve az elhelyezkedésük a Petri-csészében változó. A B. cinerea genotípust érintően is nagy változékonyságot mutat. Ebből adódóan a kutatók már igen korán javasolták két, egymástól elkülönülő genetikai csoport kialakítását a transzponálható elemek alapján. Azonban a filogenetikai és polimeráz-láncreakciós vizsgálatoknak köszönhetően a transzponálható elemeken alapuló osztályozás a továbbiakban nem volt helytálló. Az alkalmazott módszerek és azok eredményei arra is rádöbbentették a kutatókat, hogy a PCR-RFLP elemzés önmagában már nem bizonyul elegendőnek a fajok egymástól való elkülönítéséhez, amelynek feltételezhetően az az oka, hogy az ITS-szekvencia nem biztosít elég információt a megkülönböztetéshez. A Botrytis cinerea fajkomplex kutatások az elmúlt években egyre inkább lőtérbe kerültek, köszönhetően a kórokozó széles gazdanövénykörének. Azonban a borászatokban, főként a Tokaji borvidéken jelentős nemesrothadást érintő kapcsolatokat még nem vizsgálták, ezért elemezni kívántuk, hogy a fajkomplex mely tagja váltja ki az aszúsodásként ismert folyamatot. Az általunk gyűjtött mintákat morfológiailag és molekuláris szempontból vizsgáltuk. Eredményeink alapján minden begyűjtött minta esetében a Botrytis cinerea fajt azonosítottuk.

